Dacă pe 15 martie, fix în ziua în care Ștefan Mandachi dădea în folosință primul metru de autostradă din Moldova, ministrul Răzvan Cuc era moț pe șantierul Variantei Ocolitoare Bacău, alături de directorul general al CNAIR, Narcis Ștefan Neaga, și directorul general regional al DRDP Iași, Ovidiu Mugurel Laicu, după o zi de la plecarea sa lucrările s-au oprit. Multitudinea de utilaje cât și muncitorii au dispărut.

Asta probabil din cauză că antreprenorul general are autorizație de construire doar pentru un sens din cele două (semi-profil), celălalt neavând încă proiectul aprobat. Așa că mai durează până când vom avea toată birocrația rezolvată și se va putea lucra la putere maximă pe prima autostradă din Moldova.

Varianta Ocolitoare a municipiului Bacău este parte integrantă a Autostrăzii „Moldova” (coridorul IX paneuropean).

Ordinul de începere a lucrărilor a fost semnat pe 8 martie 2019, acestea fiind executate de asocierea Spedition UMB SRL – Tehnostrade SRL. Contractul atribuit în urma licitației are o valoare de 668,3 milioane lei (aprox. 144 milioane de euro) fără TVA și prevede proiectarea și execuția a 30,8 km de drum național, din care 16,269 km în profil de autostradă. Durata contractului este de 36 de luni, dintre care 6 luni proiectarea și 30 de luni perioada de execuție, cu o perioadă de garanție de 84 de luni de la data finalizării acestora.